فرانسا پرزیدنتی امانوئل ماکرون فرانسانین ان چوخ اوخونان " Ouest France" قزئتینه بیرینجی دونیا محاربه‌سی‌نین 100-جو ایلدؤنومو موناسیبتیله نوامبرین 4-ده باشلایاجاغی سفرلر حاقیندا معلومات وئردی.
ماکرون موصاحیبه‌سینده آوروپادا سون دؤورده یوکسک تونلا سسلندیریلن آشیری ساغ و میللتچی ایفاده‌لره دقت چکه‌رک بون‌لاری سؤیله‌دی: "یاشادیغیمیز آنلار ایکی محاربه آراسینا بنزییر. قورخولار، میللتچی اؤزونه قاپانما‌لار، ایقتیصادی بحرانین نتیجه‌لری ایله بؤلونن آوروپادا بیرینجی دونیا محاربه‌سین‌دن (1914-1918) 1929-جو ایل ایقتیصادی بحرانینا  قدر، حیاتا تأثیر ائدن دئمک اولار کی، بوتون حادثه‌لری گؤروروک".
فرانسا پرزیدئنتی: "آوروپا خاریجی قوه‌لرین موداخیله‌سی و میللتچی جوزامی نتیجه‌سینده پارچالانما و بئله‌لیکله، حاکمیتینی ایتیرمه ریسکی ایله اوز-اوزه‌دیر" دئیه‌رک، آوروپانین امریکا طرفیندن قورونماغا محتاج اولدوغونو، چین-ین گئتدیکجه آرتان تأثیری‌نین موشاهیده اولوندوغونو، روسیانین ایسه مانیپولیاسیون لار ایله آوروپایا موداخیله ائتمه‌یه چالیشدیغینی قئید ائتدی.
ماکرون نوامبرین 11-ده پاریس-ده کئچیریله‌جک بیرینجی دونیا محاربه‌سی‌نین 100-جو ایلدؤنومونو یاد ائتمه مراسیم‌لریندن اول فرانسانین دوغوسو و قوزیی ینده گؤروش‌لر کئچیرجگینی ، بو گؤروش‌لر زامانی محاربه‌ده هلاک اولان‌لاری خاطیرلاناجاغینی، یاشانان‌لاری درک ائتمه‌یه چالیشاجاغینی بیلدیردی.
قئید ائدک کی، امانوئل ماکرونون نوامبرین 4-و، بازار گونو استراسبورگ-دا باشلایاجاغی "یوز ایل تورو"نا آلمانیا پرزیدنتی فرانک والتراشتاین‌مایر، اینگیلتره باش ناظیری ترزا می، مالی پرزیدنتی ابراهیم ابوبکر کیتا و آلمانیا باش ناظیری آنگلا مرکل قاتیلا‌جاق‌لار.
